KUDLA LOKUPHEKWA NGEMASWATI

Kudla kwesintfu, bekukudla lokunelidvumela kakhulu emaSwatini, Futsi emaSwati sive lesitigcabha kakhulu ngekudla kwesintfu.ngobe .kukudla lokunemphilo, lokuvikela netifo, kuwente acine emtimbeni, abe nemandla. EmaSwati abepheka sidvudvu nobe sijeza. Nasiphekwa kutsiwa bekugatjelwa litsanga, lifakwe embiteni lentiwe sidvudvu. Kungaba sidvudvu sesikhutane, lijoti, liphuti nemaselwa. Kubese kusilwa ummbila lomanti wentiwe inhlama. Lenhlama itselwa embiteni lenesidvudvu. Lijingi emaSwati ayalitsandza. Lijingi nobe incwancwa kadzeni kutsiwa incwancwa beyihhaywa bese itselwa embiteni. Sekufutfunyetwa emanti, atselwa khona embiteni, kuyatsatfwa kubekwa elangeni khona kutekwelata kutsi kungalata kusengwe lamanti kuphindze kuhhaywe futsi, bese kubekwa etiko.Sewutsatsa lenhlama uyayibhuca sewuyayitsela bese kuyavutfwa njalo. Sebayaphakela.

Sishwala sona baye basibite batsi insontfwana kumbe batsi inshwamphulutane, kantsi kuyehluka. Labanye batsi inshwamphulutane iphekwa ngemanti emashica, labatsi emavuya kuba ngemanti lamunyu, sishwala-ke kutsiwa kuphekwa tindlubu , bese kusilwa imphuphu yemmbila itselwe kuletindlubu, kubondvwe, kutsi kungavutfwa, kudliwe. Libhedla kudla kwesiSwati lokuphekwa ngekutsi kutsatfwe umbhidvo wetintsanga nelitsanga lelisele liphekiwe bese kusilwa ummbila lomusha wentiwe inhlama, sekuyahlanganiswa, Kuyabondvwa kutsiwe libhedla. Kuye kudliwe netibhidvo, bapheke umbhidvo wetintsanga, imbuya,.umsobo ,likhwa .lomahlalela, ligusha kuphekwe nelilasha. Lilasha kusuke kungumbhidvo lophekwe wangabondvwa. Emancobo, kuba tinkhobe temmbila, bese letinhlavu talommbila tiyagayingwa tiba yimbasha. Inhluziba, yona kuphekwa emanti encwancwa kufakwe imphuphu , kutsiwe inhlaziba. Bekuphekwa nenembe. Inembe beyidliwa luswane. Yentiwa ngenhlama lemanti. EmaSwati abebuye adle imbasha. Imbasha ngummbila lokhantingiwe, kudliwe nelikhotsi, lukhotsi kutsiwa bokukhantingwa lommbila usilwe ube yimphuphu.

Lokunye kudla bekuludvwidvwi. Kutsiwa sidvudvu lesifakwe lubisi sabhucwa, Kudliwe nesitfubi, sitfubi sona kusuke kuphekwe lubisi lwenkhomo lesandza kutala bese kutselwa imphuphu, nesitfubi semlata siyaphekwa, kutselwa imphuphu nakhona. Lihonco, kusuke kutsatfwe lubisi latselwa emlazeni bese luyabhudlelwa. Licotjelwa kutsatfwa tinhlanga temmbila tigcotjwe, bese tiyaphekwa, sekuncongwa lamanti afakwa etiko, kutselwe inhlama ibhucwe iphekwe njengencwancwa. Emajekwane, kuye kutsi kungavutfwa emabele bese kusikwa letinhlanga setiyahlutjwa tiyadliwa. Kutsiwe kudliwa emajekwane. Mgomeni ucala akhantingwe bese utselwa emanti labandzako bese uyakhokhwa kulamanti utselwa etiko uyaphekwa naye lomgomeni uye abitwe ngekutsi tinkobe. Kuye kubekhona netinkhobe temasi lapho kusuke kuphekwe tinkhobe temmbila tabese tiyasilwa setiyaphakelwa- nemasi. Emaswati aphindze adle nencheke yelitsanga kumbe lijoti nobe liselwa. Lamatsanga ayasikwa angete acotjwa, aphekwe anjalo. Budzibi nabo kudla kwesintfu nabuphekwa ayacotwa ematsanga kumbe litsanga bese liyagatjelwa embiteni kungete kwatselwa lutfo, kube manti. Kunyenti kakhulu kudla kwesintfu lebekudliwa kadzeni.https://uzspace.unizulu.ac.za/server/api/core/bitstreams/bd8730d4-6a5e-4134-870d-1632ab652c3f/content

 IMITFOMBO YELWATI